runetrust/blame-folketinget-dk huggingface dataset:
Josephine Fock (ALT), 2017-10-24:
Domstolene skal desuden kunne give et opholdsforbud til personer, som bl.a. idømmes ubetinget fængselsstraf for overtrædelse af straffeloven, lov om euforiserende stoffer eller lov om våben og eksplosive stoffer, og som har tilknytning til en gruppe af personer, der tilsammen står bag omfattende og alvorlig kriminalitet, når overtrædelsen har relation til den dømtes tilknytning til gruppen.
Merete Riisager (LA), 2012-02-23:
For ordføreren må meget gerne forklare, hvordan det hænger sammen, at vi skal fraskrive os friheden til at tilrettelægge vores økonomiske politik, sådan som vi mener det er bedst, og sådan som vælgerne stemmer sig til det, fordi, som ordføreren siger, at vi ikke skal bruge friheden alligevel.
Marianne Jelved (RV), 2002-05-30:
Så kan man begynde at regne på, hvor mange procent det er af de 65-70 mia. kr. Og nu runder jeg bare opad eller nedad, det er sådan set lige meget, for at se størrelsesordenen, og det svarer altså ikke til en trekvart pct., vil jeg gerne sige.
Bendt Bendtsen (KF), 1998-10-20:
Jeg vil gerne sige, at alt i alt går vi positivt ind i arbejdet med dette lovforslag, men der er altså nogle problemer omkring fotodelen, som vi gerne vil se på, og vi vil i hvert fald gerne have disse ting bearbejdet under et udvalgsarbejde, så vi ikke ødelægger politiets efterforskning og den effektivitet, der er omkring politiets efterforskning.
Inger Marie Bruun-Vierø (RV), 2001-01-16:
I begyndelsen af 1990'erne kunne jeg som medlem af Københavns Borgerrepræsentation konstatere, at statistikken viste, at den økonomiske vækst gik uden om København. Der var en stor frustration og en udbredt opfattelse i Borgerrepræsentationen af, at udflytningen af statslige institutioner til provinsen, f.eks. Flådestationen Holmen og Danmarks JordbrugsForskning, var én af årsagerne til, at arbejdsløshedstallene i København forblev blandt de højeste i Danmark.
Per Dalgaard (DF), 2003-05-13:
Og om det så skulle have noget med demokratiopfattelse at gøre eller ej, så er det, der jo er problemet i forbindelse med det, jeg også tidligere har nævnt omkring usaglige krav eller hensyn i forbindelse med minoritetsgrupper fra ikkeudviklede lande, fra folk, som er baseret på den islamiske kultur, at, ja, jeg synes, man jo bare kan kigge rundt i verden og se, på hvilken måde folk, der baserer sig på den islamiske kultur, egentlig udvikler deres lande eller rettere sagt ikke gør det.
Tom Behnke (KF), 2014-05-26:
Da vi i sin tid foreslog og rent faktisk gennemførte at nedsætte aldersgrænsen for lille knallert til 15 år, blev det gennemført, men så nåede den nuværende regering at ophæve det igen, så der var aldrig nogle unge, der oplevede, at det rent faktisk var blevet vedtaget.
Steffen Larsen (LA), 2024-11-05:
Krig er altså den mest ekstreme oplevelse, den menneskelige tilværelse byder os, og krig er det laveste civilisationsstadie, vi mennesker kan nå, hvilket naturligvis forklarer min ringeagtelse af dem, der taler varmt for krig og intervention uden at overveje konsekvenserne for de mænd, der må dø og lemlæstes for bravade, tomme ord og mere.
Birthe Skaarup (DF), 2003-10-22:
»Hvilke initiativer vil ministeren tage i anledning af den seneste debat om placering af mobilmaster tæt på boliger, skoler og børnehaver, hvor mange mennesker føler sig utrygge på grund af den mulige risiko for stråling og sundhedsrelaterede sygdomme, og vil ministeren iværksætte en uvildig undersøgelse af de skadelige ulemper ved placering af master så tæt på os i vores dagligdag?«
Knud Erik Kirkegaard (KF), 2004-05-05:
Så der er bestemt mulighed for at kunne gøre det på en bedre måde, end vi gør i dag. Jeg deler den meget store interesse for det område her med fru Birthe Skaarup, og jeg vil anbefale, at vi under de kommende dages forhandlinger dykker ned lige præcis i denne her problemstilling, får det arbejdet virkelig igennem, får afdækket, om der er nogen risici i det oplæg, vi er kommet med, og hvordan vi så i givet fald kunne gøre det bedre.
Keld Albrechtsen (EL), 2003-01-16:
Derfor er der kun de dårlige argumenter for at have spindoktorer tilbage: at man godt vil have et propagandamaskineri, at man godt vil prøve på at styre pressedebatten, at man godt vil prøve på at tilgodese enkelte medier med nogle gode historier, at man godt vil prøve på at opbygge et afhængighedsforhold mellem pressen og regeringsapparatet, at man godt vil prøve på at styre debatters forløb i offentligheden og sådan nogle ting.
Aleqa Hammond (UFG), 2017-03-14:
Når statsministeren i regeringsgrundlaget siger, at retssikkerheden skal være ens overalt, også når det angår Grønland, og vi har et meget stort efterslæb, vil jeg gerne spørge, hvor statsministeren har tænkt sig at starte med at sikre en bedre retssikkerhed i Grønland.
Astrid Krag (SF), 2010-05-20:
I det hele taget er der en lang række gode ting i det lovforslag, og så er der en ganske katastrofal del, som vi har været meget kritiske over for, som vi har stillet ændringsforslag om at man piller ud, og som jeg er meget spændt på at høre hvad hr. Naser Khader siger til, når han kommer herop.
Martin Henriksen (DF), 2005-03-10:
Jeg vil også godt understrege, at det jo stadig væk er kommunerne, der skal sikre, at der er de pladser, der er behov for, og at det er kommunerne, der skal sikre, at kvaliteten er god nok i samtlige de institutioner, der findes i kommunen, uanset om det er private institutioner eller offentlige institutioner eller selvejende institutioner.
Søren Kolstrup (EL), 1999-05-12:
»Vil ministeren følge anbefalingen fra Transportrådet om, at der som led i beslutningsprocessen for større trafikanlæg, som f.eks. Odense-Svendborg-motorvejen, foretages vurderinger af projektets og eventuelle alternativers relationer til de overordnede politiske målsætninger om trafik og miljø samt relationerne til den regionale og lokale trafikpolitik?«
Majbrit Berlau (EL), 2006-02-28:
Jeg kan forstå det, når vi i høringssvarene kan læse, at meget bekymrede organisationer og borgere ude i samfundet skriver, at resultatet af det her lovforslag i de værste tilfælde er, at folk må gå under jorden for at undgå at blive afhentet af politiet, må gå under jorden, fordi de ikke ønsker at blive afhentet i deres privathjem, og må gå under jorden, fordi de ikke ønsker at tvangsmedicineres med et præparat, som de ved måske skader deres fysik og giver uudholdelige bivirkninger.
Kristen Touborg (SF), 1997-11-14:
Vi er positive over for forslaget om, at der fremover ikke blot kan ydes støtte til traditionelle læhegn, som den eksisterende lov jo indebærer, men derudover også til supplerende plantninger, der etableres til gavn for vildtet og den øvrige fauna og dermed supplerer den positive virkning på biodiversiteten på jordbrugsarealerne.
Villy Søvndal (SF), 2010-06-02:
Når nu folks indtryk i det virkelige liv er, at der bliver skåret på ældreområdet, folkeskoleområdet, på børneområdet, tror jeg, at fru Henriette Kjær, som jeg også holder meget af, kommer til at stå lidt alene og underlig, når hun påstår, at alt det, som folk oplever i deres dagligdag, slet ikke er sådan.
Kristian Thulesen Dahl (DF), 2014-01-14:
Når vi bliver tvivl om, om velfærdsturisme bliver betragtet som et problem af regeringen, er det jo bl.a., fordi jeg så sent som i søndags havde anledning til at have en større duel, givtig duel, med landets vicestatsminister, den radikale leder, økonomi- og indenrigsministeren.
Christian Langballe (DF), 2011-11-16:
Og derfor synes jeg godt, at man kan sige, at vi nu står i en situation med, at vi skal tage det alvorligt, at det er Folketinget, der tildeler statsborgerskab, og det er selvfølgelig derfor, jeg spørger, hvorfor der ikke kan tages et forbehold for de konventioner.
Pernille Frahm (SF), 1999-03-04:
Jeg synes, det er så imponerende med den dér 110 pct. blinde tillid til, at EBRD nok gør det, de skal, i betragtning af de historier, der har været tidligere, om, hvordan EBRD brugte sine investeringer på marmor- og messingplader og what not.
Lars Løkke Rasmussen (V), 1999-04-20:
Jeg sagde også i min første ordførertale, og jeg har sagt det ved tidligere lejligheder, at vi gerne bidrager til at skabe en mere dynamisk samarbejdsplatform til afløsning for de mange forskellige platforme, der allerede er etableret i hovedstadsområdet; men det er altså ikke med det sigte, at man skal øve sig på en stor, forkromet løsning.
Tina Nedergaard (V), 2005-03-02:
Derfor vil jeg gerne spørge den konservative ordfører, om ikke det er korrekt, at – når man som V og K i denne her sag også slutter op om det her forslag – det jo ikke kun er baseret på PISA-undersøgelsen, men jo også den kendsgerning, at alt for mange unge uanset skolemæssig baggrund netop ikke får en ungdomsuddannelse og i den sammenhæng kan man jo ikke kun basere det på PISA-tal, men på simple fakta.
Pelle Dragsted (EL), 2015-10-22:
Det drejer sig om lovforslagene om et udgiftsloft, altså L 2 og L 3, som vi også behandler i dag, som har været debatteret en del, og som jo har den konsekvens, hvis de bliver vedtaget, at kommunerne skal skære ned med 7 mia. kr. med de enorme konsekvenser, det vil have for vores velfærd.
Aage Frandsen (SF), 1998-06-11:
Man kan være politisk uenig i det, men det skal ikke være usagt, at den lovgivning, som blev vedtaget sidste forår, ikke var Folketinget værdig. Det rummede en masse inkonsekvenser, uheldige ting, og det siger noget om, at når vi lovgiver herinde, skal vi tænke os rimelig grundigt om.
Arne Melchior (CD), 1997-11-21:
Han har også fået noget sympati fra flere af ordførerne, men hverken ordførerne eller hr. Tommy Dinesen har noget at have den i, som en gammel revyvise talte om. At lægge en køreplan er et gevaldigt puslespil, og man skal have haft det i hænderne for at kunne bedømme, hvor svært det er, og det er helt oplagt, at selv de bedste køreplanlæggere umuligt kan tilfredsstille alle ønsker.
Søren Pape Poulsen (KF), 2021-10-07:
Jeg har jo sådan et særligt kærlighedsforhold til Enhedslisten, fordi det er sådan et parti, der bekræfter mig i, hvor forskellige vi er i det her samfund, og I er så rene i holdningerne, og jeg elsker det, og så vil jeg bare gerne rose Enhedslisten for den stil, man anlægger.
Søren Pape Poulsen (KF), 2017-03-01:
Jeg vil gerne indlede med at understrege, at antallet af anmeldelser af indbrud i privat beboelse er faldet i 2016, hvis man ser på Danmark under et; men det gør sig desværre ikke gældende i Nordsjællands politikreds, hvor der er sket en stigning fra 2015 til 2016.
Ole Hækkerup (S), 2012-03-29:
Men som jeg også har understreget tidligere, når vi har haft de her debatter, hvis man kan komme op med nogle nye metoder, så man i virkeligheden ligesom med prøveløsladelse kan sige, at man kun vil overveje prøveløsladelse, hvis den dømte er i behandling, hvis man kunne komme op med nogle andre ideer – og det kunne jo sagtens være, at hr. Peter Skaarup havde nogle andre ideer – hvor man sagde, at sådan her kan vi også lokke eller bruge indirekte tvang til at få folk derhen, hvor vi gerne vil have dem, så vi er sikre på, at de alle sammen er i behandling, når de har udstået deres straf, så er det da ikke noget, jeg på forhånd vil afvise ved at sige, at jeg overhovedet ikke vil høre tale om det, bare fordi det er hr. Peter Skaarup, der er kommet med forslaget. Jeg tror så og hejser bare det lille advarselsflag, at hvis man siger, at vi ikke vil tillade prøveløsladelse under nogen omstændigheder, at man taber et vigtigt værktøj, nemlig det at sige til folk: Du skal i behandling, kammerat, fordi det er et vilkår for at kunne få prøveløsladelse.
Rasmus Helveg Petersen (RV), 2022-06-02:
Jeg synes tværtimod, vi skal prøve at sige, at når der er den her villighed, skal vi bruge de økonomiske muligheder, der er for at få det opstillet derude, ikke til at tjene så mange penge som muligt, men til at få accelereret opstillingen af vedvarende energikapacitet så hurtigt som muligt.
Martin Henriksen (DF), 2010-04-20:
Jeg synes, det er bemærkelsesværdigt, at den socialdemokratiske ordfører kan stå fra Folketingets talerstol og klandre Dansk Folkeparti, men vel også regeringen for ikke at reagere hurtigt nok med hensyn til at agere på økonomisk og socialt udsatte familier og børn og unge i Danmark.
Jakob Sølvhøj (EL), 2019-01-22:
Det ændrer ikke på – og jeg er helt enig i SF's tilgang, for det er jo den, vi umiddelbart har, og vi vil ubetinget støtte forslaget – at jeg tror, vi i den videre debat også er nødt til at kigge på, at de krav, der blev formuleret til antal medarbejdere pr. barn, i virkeligheden på mange måder er blevet overhalet af udviklingen.
Sofie Carsten Nielsen (RV), 2017-03-03:
Som enkelte andre ordførere har været inde på, er der elementer, som det er formuleret nu, som vi godt kan blive bekymrede for hvem rammer, hvis vi vedtager forslaget, som det står. Det gælder f.eks. spørgsmålet om forskning med en patentproces involveret, eller hvis der er tale om markedsfølsomme oplysninger.
Susanne Eilersen (DF), 2017-05-04:
Derfor er Dansk Folkeparti gået sammen med Enhedslisten, Radikale Venstre, Alternativet og SF om at sætte en betænkning ind i lovforslaget, som indeholder de anbefalinger, som betænkning nr. 150 om åbenhed og økonomisk støtte tilsigter.
Malte Larsen (S), 2021-10-13:
Med lovforslaget foreslås således indført et krav om, at en ansøger forud for optagelse på chaufførkurset som udgangspunkt skal kunne fremlægge enten et prøvebevis for bestået prøve i dansk 2, et bevis for at have bestået folkeskolens afgangsprøve i dansk eller anden dokumentation, som vidner om, at ansøgeren kan dansk på det niveau eller over det niveau, der kræves for at kunne bestå prøve i dansk 2.
Villy Søvndal (SF), 2003-03-12:
Det er rigtig spændende som politiker at se tanker, der bliver sået, slå igennem. Til hr. Kaalunds spørgsmål om, hvad forskellen er på en kommission og en arbejdsgruppe: Der er to store forskelle. Den ene er, at man ikke får de nødvendige input udefra ved at sammensætte en kommission, der som hovedelement består af folk fra de forskellige ministerier.
Johanne Schmidt-Nielsen (EL), 2017-02-01:
Da vi for et års tid siden diskuterede det her spørgsmål under en hasteforespørgselsdebat her i Folketingssalen, var der meget bred opbakning til at smidiggøre reglerne, så udenlandske studerende ikke straks mister deres opholdstilladelse på grund af mindre overtrædelser af reglerne for det her antal timer, de må arbejde.
Per Husted (S), 2025-11-05:
Det er et skridt i retning af at gøre den kollektive trafik til et bedre valg, et tilvalg for flere borgere, både for dem, der vil undgå trængsel på vejene, og som derfor pendler til og fra arbejde, og for dem, der ønsker at bidrage til at reducere CO 2 -udledningen og trængslen i vores byer.
Hanne Severinsen (V), 2003-05-28:
Er hr. Skaarup ikke enig i, at netop når man ser på det forslag, vi her i Folketinget for 3 uger siden vedtog om menneskerettigheder, hvor vi jo netop vedtog at holde høj profil over for overtrædelser af menneskerettigheder, jo netop er noget af det, der garanterer, at vi i FN-systemet virkelig vil holde øje med alle disse væmmelige diktaturer og alle disse lande, som ikke overholder menneskerettighederne og det almindelige menneskes retsgarantier?
Kaare Dybvad Bek (S), 2022-05-11:
Uden for disse tilfælde vil en frihedsstraf medføre en karensperiode på flere år, og modtagelsen af hjælp efter aktivloven i de sidste 4 år før indgivelsen af ansøgningen og indtil afgørelsestidspunktet er normalt til hinder for permanent opholdstilladelse.
Jørgen Winther (V), 1998-12-09:
Der står: Det er sært, at familielægebranchen er så totalt aparte i forhold til DSB, butikkerne, TV-Avisen, restaurationerne, tandlægehusene, frisørsalonerne, sygehusene, taxiselskaberne, biograferne, bybusserne og alle andre fagområder, der føler sig nødsaget til at rette sig efter kundernes ønsker.
Carl Valentin (SF), 2020-05-05:
Altså, at der er nogle andre ting, der spiller ind – nu kan jeg se, at det ser ud, som om min taletid er løbet ud, men det går jeg ikke ud fra den er – gør jo ikke, at Danmark ikke har et ansvar i den her forbindelse, og når vi importerer så meget soja, kan jeg sådan set ikke se problemet i at fremhæve, at det faktisk også har nogle konsekvenser i Sydamerika.
Lene Jensen (S), 2004-04-30:
Da Socialdemokratiets ordfører, hr. Bjarne Laustsen, ikke kan være til stede i salen her i dag, skal jeg på hans og Socialdemokratiets vegne fremføre følgende synspunkter i forbindelse med det beslutningsforslag, som vi har til behandling: Jeg kan starte med at afsløre, at vi er glade for beslutningsforslaget.
Jens Peter Vernersen (S), 2003-12-10:
om, hvorvidt man lukker disse huller, at det, der jo er problemet, er, at regeringen ved sin skatteminister har meddelt Skatteudvalget på bilag 71 til L 99, at man ikke agter at lukke det hul, som en virksomhed og måske flere har brugt, og som har givet milliarder i fradrag
Thomas Jensen (S), 2011-05-05:
Her skal vi have undersøgt, hvordan det vil påvirke de mindre håndværksvirksomheder, at der kan stilles krav om at bruge projektweb og det, der hedder dansk byggeklassifikation, og det, der hedder en digital udbudsportal med hoved- og fagentrepriser, for det kan nemlig tænkes, at der vil være mindre virksomheder, som ikke har de færdigheder, som de systemer kræver, og dermed vil de blive presset ud af de offentlige udbudsrunder, og dermed taber konkurrencen og de mindre virksomheder.
Karsten Lauritzen (V), 2017-05-10:
Jamen jeg har fuld forståelse for de spørgsmål, der bliver stillet fra Enhedslistens side, og jeg forstår også godt, at man ikke kan se det, når man læser kommissoriet for afgifts- og tilskudsanalysen , men det er som sagt, fordi det blev aftalt som led i PSO-aftalen, at man skal lave noget mere.
Simon Emil Ammitzbøll (LA), 2014-05-14:
Jeg arbejder på at ændre på det faktum, men så længe vi har den samme statsminister, er det da interessant at vide, om statsministeren mener, man burde have fyret ministeren, eller ikke mener det, for ellers kan vi jo ikke vide fremadrettet, om man fortsat vil dække over ting.
Karen Jespersen (V), 1997-12-05:
De langtidsmedicinske afdelinger er Sundhedsministeriets og amternes ansvar, og dette her må de altså finde en ordning på, men jeg vil meget gerne tage det med, når jeg mødes med sundhedsministeren, og når jeg mødes med amterne, og så diskutere med dem, hvordan de ser på de langtidsmedicinske afdelinger.
Ellen Trane Nørby (V), 2013-02-21:
Men når jeg spørger, at det jo også, fordi man kan have visse bekymringer, når man f.eks. ser tilbage på ulykkerne med tankskibet Exxon Valdez og boreriggen Deep Water Horizon, som jo henholdsvis kostede over 4 mia. dollar og langt over 7 mia. dollar i oprydning, og som krævede en massiv indsats bl.a. fra det amerikanske kystvæsen.
Marianne Jelved (RV), 2009-05-18:
Forslaget, som vi behandler her i dag, er rejst på grundlag af en udtalelse fra Børns Vilkår, hvor det kritiseres, at det ikke er en strafskærpende omstændighed eller i hvert fald ikke kan læses ud af dommene, når børn har overværet vold mod eksempelvis deres mor.
Line Barfod (EL), 1998-10-20:
Jeg vil gerne spørge fru Birthe Rønn Hornbech, hvad Venstres holdning er til den meget vide bemyndigelsesbestemmelse, der er for ministeren, og som formentlig bl.a. vil kunne anvendes, hvis det viser sig, at Verdenshandelsorganisationen, WTO, opfatter direktivet som en teknisk handelshindring og der derfor skal gennemføres ændringer i EU og ministeren så vil kunne gennemføre dem som følge af bemyndigelsesbestemmelsen.
Morten Bødskov (S), 2020-11-24:
Derfor er der bl.a. på baggrund af det her lovforslag mulighed for, at der kunne ansættes 1.000 flere sygeplejersker, at der kan indføres minimumsnormeringer, at personer, der lever med psykiske lidelser, kan få en bedre hjælp, og at vi kan investere mere i vores børn og unges uddannelse.
Jan Petersen (S), 2001-09-06:
Må jeg slutte med hr. Jens Kirk: Ja, jeg hørte nogle landbrugselever tale i TV-Avisen den anden dag, og et par stykker af dem sagde, at det da kunne være en meget god idé at få en forpagtning, for der var et enormt kapitalkrav, for at de kunne etablere deres egen bedrift.
Aase D. Madsen (DF), 2001-01-25:
Men der bliver stadig ikke taget én eneste krone op af statskassen, for satspuljemidlerne er jo minus de 0,3 pct. for satsreguleringen af de svageste grupper, og de 108 mio. kr. er på grund af nedsættelsen af folkepensionsalderen, så der tages ikke én eneste krone.
Birthe Rønn Hornbech (V), 2007-03-23:
Lad mig derfor ved indledningen til denne debat fastslå, at jeg ikke i dag kan føje nyt til Venstres politiske udtalelser, der fremgår af den offentligt tilgængelige beretning nr. 3, men det siger sig selv, at Venstre naturligvis ikke har villet lægge sten i vejen for de partier, der ønsker en debat med hinanden her i Folketingssalen.
Keld Albrechtsen (EL), 1998-04-01:
Det vil sige, at i modsætning til at fremme udvidelsen så skaber den altså på femlandeplan større problemer, end der var i forvejen. Samtidig betyder dette, at man f.eks. skal have Schengenreglerne inkorporeret i EU, at det bliver uhyre vanskeligt for en række østeuropæiske lande at blive optaget.
Peter Skaarup (DF), 1998-11-04:
På den baggrund synes vi i Dansk Folkeparti, at det er et problem for befolkningens retsbevidsthed at se kriminelle, hærdede kriminelle, der skal ind bag fængslernes tykke mure og helst tage den straf, som samfundet og retssystemet nu har givet dem, og så konstatere, at det faktisk ser ud til, at det er fangerne, der styrer fængslerne, og ikke de ansatte. Jeg kunne godt tænke mig at høre: Hvad vil statsministeren gøre ved den situation?
Per Stig Møller (KF), 2003-03-21:
Det er jo rigtigt, som Kofi Annan markerede, og som hr. Niels Helveg Petersen refererede, at det klart er en følge af krigens love, at de, som går ind i et territorium med henvisning til kapitel 7, som altså er FN's opfordring til væbnet indsats for at få fjernet masseødelæggelsesvåben, også har ansvaret for ro og orden i området.
Kaare Dybvad Bek (S), 2023-03-22:
Vi ønsker, at der er flere, der skal udvises, og vi undersøger i øjeblikket, hvordan det kan lade sig gøre, men det ændrer ikke ved, at spørgerens eget parti har haft en endog meget stor indflydelse på dansk politik og har endda været det største borgerlige parti i hele valgperioden fra 2015 til 2019.
Christian Langballe (DF), 2018-04-11:
Den her lovgivning, L 197, er, som ordførerne vil vide, jo en ad hoc-lovgivning, som blev lavet i forhold til migrantkrisen, sådan at man kunne få tingene til at ske, og det vil sige, at der er nogle dispensationsregler i forhold til planloven, byggeloven, indkvarteringsoperatøransvar osv. osv.
Jørn Neergaard Larsen (V), 2016-11-23:
Senest har arbejdsmiljøforligskredsen under den forrige regering med virkning fra den 1. januar i år besluttet at fordoble bødestørrelserne for overtrædelser, hvor der er skærpende omstændigheder, ligesom vi har skærpet bøderne til virksomheder, der gentagne gange overtræder lovgivningen.
Ole Stavad (S), 2005-03-15:
Der foreligger et større notat fra advokat Bent Unmack Larsen, som meget, meget præcist – faktisk mere præcist, end man normalt oplever, når man læser juridiske notater, for de plejer altid at helgardere, og det har jeg svært ved at se at der bliver i Unmack Larsens notat, som jeg har læst det – når frem til, at her er der efter hans opfattelse vel næsten tale om det, man kunne kalde et klokkeklart brud på grundloven.
Carsten Hansen (S), 2008-11-05:
Vil statsministeren fortsat rejse rundt i Europa og promovere den danske flexicuritymodel, eller vil statsministeren - under hensyn til de forslag til forringelser, som regeringen har fremlagt i forhold til beskæring af dagpengeperioden m.v. - fremover anbefale forringelser af den danske model på sine mange rejser?
Colette L. Brix (DF), 2008-11-25:
Det var meget, meget vigtigt for Dansk Folkeparti, at der ikke var nogen af sparerne, der havde gået et helt menneskeliv og sparet penge op på en indskyderkonto, som skulle opleve, at der blev lukket og sagt: Nej, på grund af at banken her ikke kan klare sin honorering mere og betale de forskellige regninger, så må vi desværre sige, at I ikke kan få jeres penge.